ଭୁବନେଶ୍ୱର : ଅନେକ ରାଜନେତା ଏକାଧିକ ପେନ୍ସନ ପାଉଥିବା ଘେନି ଏବେ ଚର୍ଚ୍ଚା ଜୋର ଧରିଛି । ସରକାରୀ ଚାକିରିରୁ ଅବସର ନେଇ ଯେଉଁମାନେ ବିଧାନସଭା ଓ ସଂସଦକୁ ନିର୍ବାଚିତ ହେଉଛନ୍ତି ସେମାନଙ୍କ ମଧ୍ୟରୁ ଅଧିକାଂଶ ସଂସଦ ଓ ବିଧାନସଭାର ବେତନ, ଭତ୍ତା, ପେନ୍ସନ ଆଦିର ସୁଯୋଗ ନେବା ସହିତ ସରକାରୀ ଚାକିରିକାଳ ପାଇଁ ମଧ୍ୟ ପେନ୍ସନ ପାଉଛନ୍ତି ।
କେବଳ ସେତିକି ନୁହେଁ, ସରକାରୀ ରେକର୍ଡ ମୁତାବକ କେତେକ ପୂର୍ବତନ ସାଂସଦ ସଂସଦରୁ ପେନସନ ପାଇଥିବାବେଳେ ଉଭୟ ରାଜ୍ୟ ଓ କେନ୍ଦ୍ର ସରକାରଙ୍କ ସ୍ୱାଧୀନତା ସଂଗ୍ରାମୀ ଭତ୍ତା ମଧ୍ୟ ନେଇଛନ୍ତି । ତେବେ ଜଣେ ବ୍ୟକ୍ତି ଏକାଧିକ ପେନ୍ସନ ପାଇପାରିବେ କି ନାହିଁ ସେଥିଘେନି ପ୍ରଶ୍ନବାଚୀ ଉଠୁଛି ।
ବରିଷ୍ଠ ରାଜନେତାମାନେ କହୁଛନ୍ତି ଯେ ଯେଉଁମାନେ ସରକାରୀ ଚାକିରିରୁ ରାଜନୈତିକ କ୍ଷେତ୍ରକୁ ଆସୁଛନ୍ତି ସେମାନେ ଦୁଇଟି ପେନ୍ସନ ମଧ୍ୟରୁ ଗୋଟିକୁ ବାଛିବା ଆବଶ୍ୟକ । ସେହିଭଳି ଜଣେ ଜଣେ ବିଭିନ୍ନ ସମୟରେ ବିଧାୟକ ଓ ସାଂସଦ ରହିଥିବାରୁ ପରବର୍ତ୍ତୀ ସମୟରେ ଉଭୟ ପଦବୀ ପାଇଁ ଦୁଇଟି ପେନ୍ସନ ପାଉଛନ୍ତି । କେବଳ ସେତିକି ନୁହେଁ ଗୋଟିଏ ପଦବୀରେ କାର୍ଯ୍ୟରତ ଥିବାବେଳେ ଏମାନେ ସେହି ପଦବୀର ଦରମା, ଭତ୍ତା ଆଦି ନେଉଥିବା ସହ ପୂର୍ବ ପଦବୀ ପାଇଁ ମଧ୍ୟ ପେନ୍ସନ ନେଉଛନ୍ତି ।
ଏଭଳି ଅନେକ ରାଜନେତା ଅଛନ୍ତି ଯେଉଁମାନେ ଉଭୟ ପେନ୍ସନରେ ମହଙ୍ଗା ଭତ୍ତା ମଧ୍ୟ ନେଉଛନ୍ତି । ଏକାଧିକ ପେନ୍ସନ ହାତଉଥିବା ନେତାମାନଙ୍କ ଯୁକ୍ତି ହେଉଛି ଯେ ସେମାନେ ଯେତେବର୍ଷ ପାଇଁ ସରକାରୀ ଚାକିରିରେ ଥିଲେ ସେତେବର୍ଷ ଲାଗି ପେନ୍ସନ ପାଇବାକୁ ହକଦାର । ତା' ପରେ ସେମାନେ ବିଧାୟକ କିମ୍ବା ସାଂସଦ ହୋଇଥିବାରୁ ଏହି ପଦବୀ ଲାଗି ଥିବା ପେନ୍ସନ ପାଇବାରେ କିଛି ଆଇନ୍ଗତ ବାଧା ନାହିଁ ।
ଜଣେ ବ୍ୟକ୍ତି ଦୁଇଟି ପେନ୍ସନ ପାଇବା କିଛି ନୂଆକଥା ନୁହେଁ । ସ୍ୱାମୀ, ସ୍ତ୍ରୀ ଯଦି ସରକାରୀ ଚାକିରିରୁ ଅବସର ନେଇଥାନ୍ତି ତେବେ ଉଭୟଙ୍କୁ ପେନସନ ମିଳେ ଏବଂ ସେମାନଙ୍କ ଭିତରୁ ଜଣେ ମରିଗଲେ ଅନ୍ୟ ଜଣଙ୍କ ବି ଦୁଇଟି ପେନସନ ପାଇଥାଏ । କିନ୍ତୁ ଏ କ୍ଷେତ୍ରରେ ସମ୍ପୃକ୍ତ ଅବସରପ୍ରାପ୍ତ କର୍ମଚାରୀଙ୍କୁ ଗୋଟିଏ ପେନ୍ସନ ଉପରେ ମହଙ୍ଗାଭତ୍ତା ସ ଅତିରିକ୍ତ ଭତ୍ତା ଆଦି ମିଳିଥାଏ । କିନ୍ତୁ ପେନସନଧାରୀ ସଂଖ୍ୟାଧିକ ରାଜନେତାଙ୍କ କ୍ଷେତ୍ରରେ ଦୁଇ ବା ତଦୁର୍ଦ୍ଧ ପେନସନ ଉପରେ ସେମାନଙ୍କୁ ପୂରା ମହଙ୍ଗାଭତ୍ତା ଓ ଅତିରିକ୍ତ ଭତ୍ତା ମିଳୁଛି । ଯଦି ରାଜନେତାମାନଙ୍କୁ ଏଭଳି ଭତ୍ତା ଦୁଇଟି ପେନସନ ଉପରେ ମିଳିପାରୁଛି ତେବେ ସରକାରୀ ଚାକିରିଆଙ୍କ କ୍ଷେତ୍ରରେ ମଧ୍ୟ ଅନୁରୂପ ବ୍ୟବସ୍ଥା ଲାଗୁ ପାଇଁ ଦାବି ଉଠୁଛି ।
ଏଠାରେ ଉଲ୍ଲେଖନୀୟ ଯେ ଆମ ରାଜ୍ୟର ବହୁ ବର୍ତ୍ତମାନ ଓ ପୂର୍ବତନ ସାଂସଦ ଏବଂ ବିଧାୟକ ରାଜନୀତି କ୍ଷେତ୍ରକୁ ଆସିବା ପୂର୍ବରୁ ସରକାରୀ ଚାକିରିରେ ଥିଲେ । ସେମାନଙ୍କ ଭିତରୁ ଯେଉଁମାନେ ଇସ୍ତଫା ଦେଇ ଆସୁଛନ୍ତି ସେମାନଙ୍କୁ ପେନ୍ସନ ମିଳୁନାହିଁ । ତେବେ ଯେଉଁମାନେ ସ୍ୱେଚ୍ଛାକୃତ ଅବସର ଗ୍ରହଣ କରିଛନ୍ତି ସେମାନେ ସରକାରୀ ଚାକିରି ଦିନଗୁଡିକ ଲାଗି ପେନ୍ସନ ପାଇବା ସହ ସାଂସଦ ଓ ବିଧାୟକ ହିସାବରେ ଭତ୍ତା ଓ ବେତନ ନେଉଛନ୍ତି ଏବଂ ଏହି ପଦବୀରୁ ଯିବାପରେ କେନ୍ଦ୍ର ଓ ରାଜ୍ୟ ସରକାରଙ୍କ ଠାରୁ ବି ପେନ୍ସନ ପାଉଛନ୍ତି ।(ତଥ୍ୟ)
Please enter your comment!
You have entered an incorrect email address!
Save my name, email, and website in this browser for the next time I comment.
